塗喬遷

塗喬遷  ， 字伯友 ， 號聲宇 ， 江西南昌府南昌縣人 。 明朝政治人物 。 萬曆十六年戊子科江西鄉試舉人 ， 十七年 （ 1589年 ） 己丑科進士 。 任合肥知縣 ， 擢山東道御史 ， 適有三王並封之旨 ， 朱維京 、 王如堅因上疏遣戍 。 喬遷益抗章力爭 。 已長安雷火地震 ， 喬遷申言災不虛生 ， 皆因國本未建 ， 語甚切直 ， 尋以他事降典史 。 光廟改元 ， 特起勲丞 。 天啓元年 （ 1621年 ） ， 升光祿寺少卿 ， 改太僕少卿 。 天啓二年因上書遼東事升右通政 ， 四年改南太僕寺卿 。 適範濟世爲操江都御史 ， 詭言南監馬諸庫藏積鏹百餘萬 ， 非內臣蒐括不可得 。 璫喜 ， 遣其養子胡良輔等至 ， 索所稱百餘萬 ， 實無有 ， 自運使至營役俱以追賠收逮 ， 復坐索二十六萬於太僕 。 喬遷曰 ： 南太僕無藏鏹久矣 ， 歲折價二十六萬七千 ， 各府州已如期盡輸之北部矣 。 虛派以殺人 ， 吾不忍 。 良輔恚曰 ： 如君言 ， 何以復廠公 。 時方有建祠之事 ， 良輔曰 ： 若建祠於關山 ， 可以報命 。 不從 ， 迫之 。 喬遷曰 ： 吾頭可斷 ， 祠不可建也 。 良輔恚甚曰 ： 安用若 ， 吾輩自成之耳 。 喬遷曰 ： 太僕署在此 ， 若鼠輩敢爾 ， 若視吾髯在乎 ！ 髯起如戟 ， 良輔倉皇歸 ， 以語逆璫 。 未幾 ， 指爲門戶削奪 。 喬遷和易近人 ， 居鄉待長幼皆以禮 ， 而抗直不避權貴 ， 其天性然也 。 崇禎中復原官 ， 議起用卒 。